b'\n_START_ARTICLE_\nHeinrich Focke\n_START_SECTION_\n\xc5\xbdivljenjepis\n_START_PARAGRAPH_\nHeinrich Focke je \xc5\xbee zgodaj pokazal zanimanje za aviacijo, predvsem pa ga je zanimala letalska konstrukcija. Prvo letalo, ki ga je skonstruiral, je bilo jadralno letalo, ki ga je sestavil leta 1909. Leto kasneje je s prijateljem sestavil prvo motorno letalo, ki sta ga poimenovala Kolthoff-Focke A III. Letalo je imelo sicer pre\xc5\xa1ibak motor, da bi poletelo, vendar mlada konstruktorja nista odnehala. Izdelala sta nov model, A IV, ki je prvi\xc4\x8d poletel leta 1912._NEWLINE_Po tem uspehu se je Heinrich povezal z drugim mladim nem\xc5\xa1kim letalskim konstruktorjem, Georgom Wulfom, s katerim sta leta 1914 izdelala letalo Focke-Wulf A VI._NEWLINE_Po prvi svetovni vojni sta nadaljevala z delom in izbolj\xc5\xa1ala svoj prvi skupni model, ki sta mu namestila mo\xc4\x8dnej\xc5\xa1i motor in tako izdelala letalo Focke-Wulf A VII. V letu 1923 sta skupaj s \xc5\xa1e enim nem\xc5\xa1kim konstruktorjem, dr. Wernerjem Neumannom ustanovila podjetje Focke-Wulf. Heinrich je sicer podjetje zapustil leta 1937, a je le-to obdr\xc5\xbealo njegov priimek v imenu._NEWLINE_Heinrich, ki ga je od nekdaj zanimala mo\xc5\xbenost druga\xc4\x8dnih oblik letenja se je isto leto zdru\xc5\xbeil z Gerdom Achgelisom, s katerim sta ustanovila podjetje Focke Achgelis, ki se je specializiralo za helikopterje. Ti so bili Heinrichova strast \xc5\xbee iz \xc4\x8dasov, ko je bil \xc5\xa1e v prej\xc5\xa1njem podjetju. \xc5\xbde leta 1932 je izdelal prvi model helikopterja, z Gerdom Achgelisom pa sta izdelala prvi prototip \xc5\xbee leta 1936. Helikopter z imenom Focke-Achgelis Fa 61 je prvi\xc4\x8d poletel 26. junija 1936, v zrak pa ga je popeljal preizkusni pilot Ewald Rohlfs._NEWLINE_Naslednji helikopter, ki ga je skonstruiral Heinrich Focke je bil Focke-Achgelis Fa 223 Drache, ki je prvi\xc4\x8d poletel leta 1940. Izdelali so 17 prototipov in en serijski primerek, nato pa se je produkcija ustavila zaradi zavezni\xc5\xa1kega bombardiranja tovarne. Nekaj prototipov je pre\xc5\xbeivelo drugo svetovno vojno, eden izmed njih pa je postal tudi prvi helikopter, ki je preletel Rokavski preliv._NEWLINE_Po vojni je Focke nekaj \xc4\x8dasa \xc5\xbeivel v Angliji in Braziliji, leta 1954 pa se je zaposlil kot profesor na visoki tehni\xc4\x8dni \xc5\xa1oli v Stuttgartu._NEWLINE_Umrl je v Bremnu v starosti 89 let.'